Papersnake/gushiwen huggingface dataset:
游灵隐寺遂蹑韬光径小憩金莲池上
祖之望（清代）

侵晨陟岩扃，莽莽深雾亘。冥踏身渐高，薄曦辨樵径。

登顿不知遥，盘折非一磴。丘壑堕渺茫，林木纷䒌靘。

繁若雨露滋，余泣珠光凝。到寺倏晶明，入门发高兴。

何处峰飞来，俨从地底迸。嵌空构虚无，劖刻孰梯隥。

洞府罗精灵，纵横庋几凳。下坠忧欹倾，上支虑蹭蹬。

根留太古云，胎出鸿濛孕。石髓胶不流，寒浆绕其胫。

遂令静者心，悠然惬清听。相与游精蓝，禅悦方出定。

称诗略上口，事佛信匪佞。出示香光书，云栖可互证。

沿缘得幽蹊，决计还揽胜。野竹凌青霄，红叶缀丹磴。

曲笕细通流，修坂履移墱。足急漫重茧，腰折乃类磬。

堪笑血肉躯，呕哕吐饾饤。濯以清泠泉，坐来冰雪莹。

扪萝读藓碑，观鱼对水镜。一杯候火茶，两腋清风净。

愧分伊蒲供，曾无怪石赠。趣永澹忘归，登舟日将暝。

扬帆别山灵，后约庶可订。
送夏仲昭主事归省
杨荣（明代）

青年射策成名早，文采风流出人表。校书閒雅在銮坡，染翰优游趍凤沼。

扬历清华岁月多，九重天上沐恩波。粉署初迁司考课，石渠还复预编摩。

从容退食无尘事，时写琅玕发清思。风梢雨叶倏忽成，绰有湖州笔端意。

高堂慈母雪盈头，定省心劳不自由。上疏喜承明诏许，束书便买江南舟。

难兄解组归未久，相见欣然复携手。綵衣双舞寿筵前，此乐人间信稀有。

玉峰秀色似昆丘，乘兴还堪载酒游。圣主恩深容暂去，乡园虽好莫淹留。
淮南道中
周鼎（明代）

苇屋萧萧暗市尘，纵多花柳不成春。
车声自绕东风展，不管天涯有远人。
次韵虞卿送别
王十朋（宋代）

喜君直谅更多闻，共惜光阴寸与分。萤照夜窗才煖席，蝉吟秋树又离群。

尊前忍听阳关曲，江上愁看日暮云。别后谁能慰牢落，锦囊长带故人文。
夜过承恩寺与吴允兆谈旧得离字
俞安期（明代）

两度高楼夕，孤钟落木时。
悲欢残夜语，生死故交期。
傲骨贫偏长，浮名久渐疑。
十年身借客，犹自愧要离。
太湖诗。明月湾
皮日休（唐代）

晓景澹无际，孤舟恣回环。试问最幽处，号为明月湾。

半岩翡翠最，望见不可攀。柳弱下丝网，藤深垂花鬘.

松瘿忽似狖，石文或如虥。钓坛两三处，苔老腥斒斑。

沙雨几处霁，水禽相向闲。野人波涛上，白屋幽深间。

晓培橘栽去，暮作鱼梁还。清泉出石砌，好树临柴关。

对此老且死，不知忧与患。好境无处住，好处无境删。

赧然不自适，脉脉当湖山。
伤白鸡
梅尧臣（宋代）

我庭有素鸡，翎羽白如脂。
日所虑狂犬，未尝忧孽狸。
暝栖向檐虑，朝啄循阶基。
每先乌鸟鸣，不失风雨时。
唯吾囷廪薄，尚汝稻粱遗。
昨宵天气黑，阴物恣所窥。
潜来衔搏去，但觉声音悲。
开门俾驰救，已过墙东陲。
呵叱不敢食，夺然留在兹。
涌血被其颈，呷嗋气甚危。
皓臆变丹赤，霞翅两离披。
悯心欲之活，碎脑安能治。
委瘗从尔命，孰忍姜桂为。
犹看零落毛，荡濧随风吹。
念始托兹地，蒙幸信可知。
充庖岂云患，度日无苦饥。
如何遇凶兽，毒汝曾不疑。
斯事义虽小，得以深理推。
邓生赐山铸，未免终馁而。
人道尚乃尔，怆焉聊俛眉。
醉道士
陆游（宋代）

落托在人间，经旬不火食；醉後上江楼，横吹苍玉笛。
大口如盆眼如电，九十老人从小见。
曾携一鹤过岳阳，满城三日闻酒香。
醉学究圣师饮百觚，俨然常斋庄；弟子习礼余，兕觥跻公堂。
至今遗风被洙泗，诸生雅歌老儒醉。
衣冠简朴未可轻，安知中无鲁二生？
读《五代史》杂咏三十九首 其三十九
张晋（清代）

河东兵甲势全摧，尚抗王师不肯来。怜尔区区非叛者，不妨生路暂时开。
苏幕遮
马钰（金朝）

闹角儿，梳得好。妙手奇功，悟后呈些巧。个个疏来无倚靠。

各各呈呈，虮虱须教少。

张打油，李骲老。见我风狂，鼓掌呵呵笑。此个机关人怎晓。

返老还童，内外成颠倒。
署中书怀次陈省堂寅丈韵
徐兆熊（明代）

闭户非耽寂，贪眠岂妒寒。明珠虞剑视，红杏白云蟠。

得失塞翁马，浮沉任氏竿。此怀谁与语，杯酒漫为欢。
禅人写真求赞
释正觉（宋代）

气韵能清，眉目似笑。
深深入大道之环，默默守群机之要。
闹里随缘，虚中分照。
用作家之钳鎚，与本分之草料。
千毳相从兮，俱求参饱。
大涤洞天留题
苏遹（宋代）

生平未识洞霄宫，幸与东君访赤松。
丹井千年犹好在，青山九锁不曾封。
入门快覩云根石，矫首遐观天柱峰。
凡骨变成仙骨了，此躯何患弗为龙。
寄妻父刘长卿（一作严维诗，题作发桐庐寄刘员外）
李穆（唐代）

处处云山无尽时，桐庐南望转参差。

舟人莫道新安近，欲上潺湲行自迟。
陆务观编修以石芥送刘韶美吏部刘饮以劲酒二
周必大（宋代）

芥辛酒苦却多情，田舍翁成妩媚名。
屋角风号天欲雪，胸中浩浩正春生。
眼儿媚
宋齐愈（宋代）

霏霏疏影转征鸿。人语暗香中。小桥斜渡，西亭深院，水月朦胧。

人间不是藏春处，玉笛晓霜空。江南树树，黄垂密雨，绿涨薰风。
题衢州驿舍
衢州士人（宋代）

午夫荷担在山阿，膏血如何有许多。不若扁舟竟归去，休从清献墓前过。
和郑庶常峚阳
董其昌（明代）

犹有英僚访漫翁，春宵觞咏月朦胧。祗应开径延求仲，不待寻朦识郑崇。

名著青蒲臣似矢，家传繁弱子为弓。云山依恋俄然事，闻道燕都巳筑宫。
哭直方兄二首
汪炎昶（宋代）

今人万事欲心灰，忧患君曾遍历来。
亲戚送将山下去，归来一饷哭声衰。
书焦山纶长老壁
苏轼（宋代）

法师住焦山，而实未尝住。
我来辄问法，法师了无辄。
法师非无辄，不知所答故。
君看头与足，本自安冠屦。
譬如长鬣人，不以长为苦。
一旦或人问，每睡安所措。
归来被上下，一夜着无处。
展转遂达晨，意欲尽镊去。
此言虽鄙浅，故自有深趣。
持此问法师，法师一笑许。
游北岩
邹鎏（明代）

杰阁临江渚，危楼倚翠微。天随飞鸟下，钟出暮云归。

竹醉春溪影，鸦喧古树晖。登临豁耳目，振袖欲翻飞。
别黄岩
许景衡（宋代）

问我黄山尉，无才亦可知。频修谢罪启，祇作送人诗。

垄亩丰登外，山林寇盗衰。曾无慰父老，别后莫相思。
偈颂四十一首
释慧晖（宋代）

如月今朝一日晨，风光破玉百花新。
西来本祖再来也，万岳千峰皆是亲。
句
曾季貍（宋代）

甘餐不美鸩，毒终非可戒。
杭州过璘上人花圃
蔡襄（宋代）

封培剪剥夺天工，栏下长年见万红。
投老暗知心力少，自开还落信春风。
草舍
张耒（宋代）

草舍芦藩百事贫，有时遇酒暂曛曛。
天边日落未归客，江上春寒多思人。
寄远相思时有梦，感时长啸不无神。
东风又欲催桃李，搔首花前独岸巾。
海阳十咏。棼丝瀑
刘禹锡（唐代）

飞流透嵌隙，喷洒如丝棼。含晕迎初旭，翻光破夕曛。

馀波绕石去，碎响隔溪闻。却望琼沙际，逶迤见脉分。
西林入室歌
白玉蟾（宋代）

有一明珠光烁烁，照破三千大千国。
观音菩萨正定心，释迦如来大圆觉。
或如春色媚山河，或似秋光爽岩壑。
亦名九转大还丹，谓之长生不死药。
步步华严妙宫殿，重重弥勒宝楼阁。
墙壁瓦砾相浑融，水鸟树林共寥廓。
缺唇石女驾土牛，跛脚木人骑纸鹤。
三业三毒云去来，六根六尘月绰约。
所以然者本体空，谁言何似当初莫。
此珠价大实难酬，不许巧锥妄穿凿。
若要秘密大总持，只於寂灭中摸索。
几多衲子听蛰雷，几个道人藏尺蠖。
茫茫尽向珠外求，不知先天那一着。
何须重注脚注脚，也不恶好呵兄弟。
杜宇声随晓雨啼，海棠夜听东风落。
对酒戏咏
陆游（宋代）

浅倾西国蒲萄酒，小嚼南州豆蔻花。
更拂乌丝写新句，此翁可惜老天涯。
月夜弹琴忆汪一江
吴浩（宋代）

有怀不可见，秋阴生茅茨。坐久见明月，如与幽人期。

写我琴中意，诉彼明月知。夜半松泉落，泠然天风吹。
达磨赞
释月涧（宋代）

开口触著梁王讳，举步踏翻扬子江。比似者般底粗行，西天东土更无双。
得顾郎生还金陵信
秦镐（明代）

忆别如今日，风霜岁五除。
乱云长短梦，断雁有无书。
江暖渔杨子，原荒猎孟诸。
相看衣带隔，独立野踌蹰。
奚通直挽诗
虞俦（宋代）

自昔高阳里，尝推月旦评。
华簪先德齿，朱绂羡恩荣。
奴岂谋干树，金方笑满籯。
有孙看鼎贵，钟庆验佳城。
江神子
李曾伯（宋代）

白妃卷絮逐风颠。透朱帘。向空漫。剪出冰花，偏爱腊前看。能费化工多少力，千万里，尽同天。

歌楼清赏记当年。玉人占。绣衾塞。老去孤高，世虑肯咨煎。争似小窗梅影下，聊一笑，付无言。
莫钓矶
邹浩（宋代）

饭罢何所之，曳履江之湄。粼潾白石间，得石殊瑰奇。

莹然如紫玉，屹立平不攲。振衣坐其上，聊以垂纶丝。

吾钩既不曲，吾饵亦不施。持钓非有钓，与鱼均莫为。

鱼乐吾已得，吾意鱼岂知。投竿归去来，晨昏以为期。
别许叔开胡彦道并呈曾正中
韩淲（宋代）

连天风雪滞行舟，更为亲朋一日留。搜索新诗供大笑，旋沽浊酒洗离愁。

江横水馆渔村静，山锁僧房茅舍幽。抖擞三年尘土梦，片帆西上玉溪头。
庆宫春·双桨莼波
姜夔（宋代）

绍熙辛亥除夕。余别石湖归吴兴，雪后夜过垂虹，尝赋诗云：“笠泽茫茫雁影微。玉峰重叠护云衣；长桥寂寞春寒夜，只有诗人一舸归。”后五年冬，复与俞商卿、张平甫、钴朴翁自封禺同载，诣梁溪。道经吴淞。山寒天迥，云浪四合，中夕相呼步垂虹。星斗下垂。错杂渔火。朔吹凛凛。卮酒不能支。朴翁以衾自缠，犹相与行吟。因赋此阙，盖过旬，涂稿乃定。朴翁咎余无益，然意所耽，不能自已也。平甫、商卿、朴翁皆工于诗。所出奇诡；余亦强追逐之。此行既归。各得五十余解。

双桨莼波，一蓑松雨，暮愁渐满空阔。呼我盟鸥，翩翩欲下，背人还过木末。那回归去，荡云雪、孤舟夜发。伤心重见，依约眉山，黛痕低压。
采香径里春寒，老子婆娑，自歌谁答？垂虹西望，飘然引去，此兴平生难遏。酒醒波远，正凝想、明挡素袜。如今安在？惟有阑干，伴人一霎。(明挡 一作：明珰)
登铜井最高顶望太湖
俞允文（明代）

五月辞人喧，浮舟信沿洄。
连雨忽澄霁，千崖洗莓苔。
遂登铜井巅，旷望无氛埃。
川豁波浩浩，云卷天地开。
飞流洒空中，长飙荐惊雷。
却顾西落日，松声暝猿哀。
于此若可憩，抚景相徘徊。
护国寺秋吟八首
白玉蟾（宋代）

星似萤千点，云如鹤一双。
孤吟寒不寐，落叶打空窗。
颂古一百则 其五
释正觉（宋代）

太平治业无像，野老家风至淳。只管村歌社饮，那知舜德尧仁。
闻归雁
宋祁（宋代）

故岁东南客，新来西北飞。
声迷江月老，阵入塞云稀。
远恨抛书素，馀音付玉徽。
行人落君后，搔首未成归。
缘识
宋太宗（宋代）

心问心，心非色相心，
清静之心道理深。验在目前诸境界，
不是凡音有正音。大道本来人难解，
岂教离乐易求寻。
冬日晓思寄杨二十七鍊师
窦群（唐代）

雨霜地如雪，松桂青参差。鹤警晨光上，步出南轩时。

所遇各有适，我怀亦自怡。愿言缄素封，昨夜梦琼枝。
襄阳为自古要地抚遗迹吊往事有怀七人焉因各赋诗一首 其二 庞德公
孙承恩（明代）

庞公大隐流，世利迥莫干。身如野鹤矫，心与浮云閒。

刺史不能致，候谒陇亩间。夫耕妻出馌，相对尝怡颜。

富贵得几何，忧患来无端。善哉至人训，遗子独以安。

鹿门何高高，遂志终盘桓。避世深复深，采药遂不还。

惟有遗迹存，高风照人寰。
题友人湘行稿
连文凤（宋代）

诗史久不作，此游清兴长。
看山到湘水，随雁过衡阳。
醉裹关河在，吟余草木香。
九歌流落年，想为一沾裳。
调官毕寄苏四
周孚（宋代）

十年卧江汉，一旦别衡茆。圣泽沾肤寸，微材愧斗筲。

明廷看丹沾，幽壑忆神蛟。弱岁虚游涣，今年彊战殽。

当渠触锋矢，赖子续弦胶。膏馥虽资甫，酸寒未改郊。

简书行自缚，松桂不胜嘲。岂止惭聱叟，尤深笑石交。

名驹犹伏枥，病鹤反离巢。叹息幽贞吉，吾今负此爻。
范宽雪中孤峰
文同（宋代）

大雪洒天表，孤峰入云端。
何人向渔艇，拥褐对巑岏。
行香子 京山道中
宋褧（元代）

竹院松庭，犬吠鸡鸣。被田家、画出升平。园林掩映，鞍马经行。

怅出天低，寒日淡，晓风轻。

浮世浮名。役使神形。霎时间、鬓变星星。不忧不惧，无辱无荣。

爱水边渔，林下隐，陇头耕。
中秋夜微雨
虞俦（宋代）

醉张白眼望层空，作意中秋一笑同。
忽讶微云得急雨，纵妨明月有清风。
连宵桂近姮娥惜，尽日槐忙举子工。
勿指凉天云即是，且须倾尽玉西东。
和友人许裳题宣平里古藤
张蠙（唐代）

欲结千年茂，生来便近松。迸根通井润，交叶覆庭秾。

历代频更主，盘空渐变龙。昼风圆影乱，宵雨细声重。

盖密胜丹桂，层危类远峰。嫩条悬野鼠，枯节叫秋蛩。

翠老霜难蚀，皴多藓乍封。几家遥共玩，何寺不堪容。

客对忘离榻，僧看误过钟。顷因陪预作，终夕绕枝筇。
独乐园七题·钓鱼庵
司马光（宋代）

吾爱严子陵，羊裘钓石濑。
万乘虽故人，访求失所在。
三公岂易贵，不足易其介。
奈何夸毗子，斗禄穷百态。
中秋夜君山脚下看月
无可（唐代）

汹涌吹苍雾，朦朣吐玉盘。雨师清滓秽，川后扫波澜。

气射繁星清，光笼八表寒。来驱云涨晚，路上碧霄宽。

熠耀游何在，蟾蜍食渐难。棹飞银电碎，林映白虹攒。

水魄连空合，霜辉压树干。夜深高不动，天下仰头看。
夜坐陈緼灵见访
薛师石（宋代）

清夜焚香篆，閒看郊岛诗。
自怜多冷寞，谁足尉衰迟。
树雪明窗纸，瓶梅落观池。
君心亦无事，相对坐移时。
證道歌 其三十六
释印肃（宋代）

如来藏里亲收得，随时影现青黄白。珠体元无一色同，无端也被沩山索。
河南王少尹宅燕张常侍白舍人兼呈卢郎中李员外二副使
刘禹锡（唐代）

将星夜落使星来，三省清臣到外台。事重各衔天子诏，

礼成同把故人杯。卷帘松竹雪初霁，满院池塘春欲回。

第一林亭迎好客，殷勤莫惜玉山颓。
题陈渭叟紫云编
叶森（元代）

一度诗来一见君，只应芳杜袭兰薰。有时写到游仙句，绕笔秋香生紫云。
临平吊故陈将军万良
全祖望（清代）

苍头特起誓平吴，回首江东望眼枯。痛哭浴龙祠下寨，凄风碧血两模糊。
次韵昌甫并帖斯远五首 其三
韩淲（宋代）

经年归住水南山，满眼高林猿鸟攀。尽日无人开竹牖，有时呼仆扫松关。
春景 杖藜入春泥
刘辰翁（宋代）

步出浣花溪，儿童识杖藜。逝将随晚景，独自入春泥。

九节闲堪随，百钱相与携。行从竹鸡里，径到子规西。

屐弊犹须蜡，壶倾可得提。暮归惊倒载，笑倒白铜鞮。
次韵王仲行尚书宿直两绝句
周必大（宋代）

紫禁同依日月辉，苍颜独愧羽毛奇。
水如明镜虽堪俯，笑汝星星谁肯嬉。
过苕溪
释文珦（宋代）

苕溪发源自天目，一豀东之漾寒渌。
岸山续续相照映，原田每每资渗漉。
祗看后浪催前浪，当悟新人换旧人。
来往舟航谩如识，到头若个曾知津。
过德孺池上二首
李处权（宋代）

树色溪光五月寒，幅巾藜杖接清欢。
吞声鸟自屏中过，倒影山从镜里看。
佳处唯堪著胸次，平生久已付毫端。
向来未筑沙堤路，岂信东山有谢安。
杨花词
张宪（元代）

东风吹春春不醒，桃花杏花空娉婷。
万丝剪绿暗如雾，千里相思长短亭。
亭前女儿十六七，手挽长条惜春日。
六街马蹄腾黄尘，雪花漫天愁杀人。
送大司空万安朱公进太保驰驿南归 其一
王世贞（明代）

胼手曾扶大陆沈，锡圭功似禹年深。三朝汉省尚书履，一诏疏家太傅金。

谏漆转扬明主德，悬车谁识老臣心。遥应绿野城南地，不改芙蓉碧万寻。
晚望有感
郑刚中（宋代）

霜作晴寒策策风，数家篱落澹烟中。
沙鸥径去鱼儿饱，野鸟相呼柿子红。
寺隐钟声穿竹去，洞深人迹与云通。
雁门踦甚将何报，万里堪惭段子松。
和范都官行后九日奉寄
赵抃（宋代）

湖平风稳送归航，望隔严滩七里长。更上高峰尽高处，黄花新酒醉重阳。
临江仙（次韵富季申九月菊未开）
李弥逊（宋代）

燕去莺来昏又晓，劳生莫负心期。菊花何必待开时。十分浮玉蚁，一拍贯珠词。

少借笔端烟雨力，不须露染风披。芳心微露定因谁。风流今太傅，萧洒古东篱。
因岩亭
白居易（唐代）

箕颍人穷独，蓬壶路阻难。
何如兼吏隐，复得事跻攀。
岩树罗阶下，江云贮栋间。
似移天目石，疑入武丘山。
清景徒堪赏，皇恩肯放闲？
遥知兴未足，即被诏征还。
一峰云外庵和韵四景四首 其一
惟则（元代）

碧虹分雨半山桥，桥下春雷卷怒涛。老衲定回推户看，隔溪开尽野樱桃。
送叶文翰致仕还乡
杨荣（明代）

别去乡园二十秋，喜承优诏赋归休。衡门松菊劳归梦，朔雪关河忆旧游。

诗卷已知裁蜀锦，客装宁惜敝貂裘。遥知红树溪边路，应有诸孙待舣舟。
题瑞香花扇
张镃（宋代）

梦里谁曾见，香篝紫绣蒙。
枝间两飞蝶，我共漆园翁。
杨花
杨万里（宋代）

只道垂杨管别离，杨花一去不思归。
浮踪浪迹无拘束，飞到蛛丝也不飞。
龙州麸金丹砂到官后民告所得倍於他时喜为赋
洪咨夔（宋代）

乳到零陵竭，珠辞合浦行。
地非悭所产，人自晦於征。
砂粒层层长，金麸点点明。
盛衰非自尔，利莫与民争。
水帘台
释通岸（明代）

寒瀑挂幽岩，霏霏自千尺。恍讶水晶帘，清映太古石。

有美临高台，瞻云终日夕。俯视尘寰中，劳生何役役。
西平乐（用耆卿韵）
朱雍（宋代）

夜色娟娟皎月，梅玉供春绪。不使铅华点缀，超出精神淡伫。休使残英如雨。清香眷恋，只恐随风满路。散无数。

江亭暮。鸣佩语。正值匆匆乍别，天远瑶池缟毂，好趁飞琼去。忍孤负、瑶台伴侣。琼肌瘦尽，庾岭零落，空怅望、动情处。画角哀时暗度。参横向晓，吹入深沈院宇。
颂古十三首
释德光（宋代）

苦中乐，乐中苦，
赵州这僧俱欠悟。直饶彻根源，
也是泥中洗土。
三月二十六日工部宿直
喻良能（宋代）

邃宇近霄汉，微风摇竹梢。
漏声通五夜，钟韵自三茅。
衣裌偏宜睡，杯单讵用庖。
夙兴那敢后，鸡唱已嘐嘐。
郭外
晁公溯（宋代）

修林绕屋尚扶疏，绀叶樛枝老不枯。
晴庑无风乌自语，秋场落日雉相呼。
一区未有子云宅，半世空看摩诘图。
终拟买田阳羡去，肯浮沧海远乘桴。
即事
陆游（宋代）

秃尾驴嘶小市门，侧蓬帆过古城村。
此生感慨知何限？斗酒新丰不足论。
酬张夏
刘长卿（唐代）

几岁依穷海，颓年惜故阴。剑寒空有气，松老欲无心。

玩雪劳相访，看山正独吟。孤舟且莫去，前路水云深。
访中洲
姚镛（宋代）

踏雨来敲竹下门，荷香清透紫绡裙。
相逢未暇论奇字，先向水边看白云。
云山道人榴桃橙橘戏墨
释居简（宋代）

造化工夫竟属谁，墨花岂恨子生迟。海榴不与山桃约，趁得橙黄橘绿时。
山丹
林希逸（宋代）

秋半山丹树树空，几回惆怅恨痴风。那知九月明朝尽，个个枝头数颗红。
秋阴
高翥（宋代）

冉冉日将莫，萧萧秋欲残。
浮云低阁雨，宿霭密藏山。
扇觉轻蒲重，衣嫌细葛单。
更交一寒暑，精进独衰颜。
寄庵诗为余寄庵作
成廷圭（元代）

此身江海即蜉蝣，小住庵中五百秋。万劫有穷唯道在，八方无碍与天游。

虎龙夜合黄金鼎，鸾鹤朝飞白玉楼。暂向世间忘尔汝，一瓢春酒肯相留。
宋史·岳飞传(节选)
脱脱等 撰（元代）

岳飞，字鹏举，相州汤阴人。世为农。父和，能节食以济饥者。有耕侵其地，割而与之；贳其财者不责偿。飞生时，有大禽若鹄，飞鸣室上，因以为名。未弥月，河决内黄，水暴至，母姚抱飞坐瓮中，冲涛及岸得免，人异之。

少负气节，沈厚寡言，家贫力学，尤好《左氏春秋》、孙吴兵法。生有神力，未冠，挽弓三百斤，弩八石，学射于周同，尽其术，能左右射。同死，朔望设祭于其冢。父义之，曰：“汝为时用，其徇国死义乎！”

七年，入见，帝从容问曰：“卿得良马否？”飞曰：“臣有二马，日啖刍豆数斗，饮泉一斛，然非精洁则不受。介而驰，初不甚疾，比行百里始奋迅，自午至酉，犹可二百里。褫鞍甲而不息不汗，若无事然。此其受大而不苟取，力裕而不求逞，致远之材也。不幸相继以死。今所乘者，日不过数升，而秣不择粟，饮不择泉，揽辔未安，踊踊疾驱，甫百里，力竭汗喘，殆欲毙然。此其寡取易盈，好逞易穷，驽钝之材也。”帝称善，曰：“卿今议论极进。”飞至孝，母留河北，遣人求访，迎归。母有痼疾，药饵必亲。母卒，水浆不入口者三日。家无姬侍。吴玠素服飞，愿与交欢，饰名姝遗之。飞曰：“主上宵旰，岂大将安乐时？”却不受，玠益敬服。

少豪饮，帝戒之曰：“卿异时到河朔，乃可饮。”遂绝不饮。帝初为飞营第，飞辞曰：“敌未灭，何以家为?”或问天下何时太平，飞曰：“文臣不爱钱，武臣不惜死，天下太平矣。”师每休舍，课将士注坡跳壕，皆重铠习之。子云尝习注坡，马踬，怒而鞭之。卒有取民麻一缕以束刍者，立斩以徇。卒夜宿，民开门愿纳，无敢入者。军号“冻死不拆屋，饿死不掳掠”。善以少击众。欲有所举，尽召诸统制与谋，谋定而后战，故有胜无败。猝遇敌不动。故敌为之语曰：“撼山易，撼岳家军难。”张俊尝问用兵之术，飞曰：“仁、智、信、勇、严，阙一不可。”每调军食，必蹙额曰：“东南民力，耗敝极矣。”荆湖平，募民营田，又为屯田，岁省漕运之半。帝手书曹操、诸葛亮、羊祜三事赐之。飞跋其后，独指操为奸贼而鄙之，尤桧所恶也。李宝自楚来归，韩世忠留之，宝痛哭愿归飞。世忠以书来谂，飞复曰：“均为国家，何分彼此？”世忠叹服。

好贤礼士，览经史，雅歌投壶，恂恂如儒生。每辞官，必曰：“将士效力，飞何功之有！”然忠愤激烈，议论持正，不挫于人，卒以此得祸。
颂古二十五首
释崇岳（宋代）

分明写出与君看，意在钩头在盘。
纵使石人开得口，不知犹被舌头瞒。
汉高祖
王十朋（宋代）

石氏君臣尽播迁，晋阳兵起据中原。早知只有三年汉，何似捐躯报晋恩。
将从潞河南还赋别刘吏部
屈大均（明代）

平生在五岳，晚作京华游。欲共山公醉，竹林无处求。

仙人隐声色，远思凝沧洲。送我兰桡去，情同河水流。
赠一上人
吕本中（宋代）

细褥纱幮卧软绫，岂知秋色到襄陵。饥乌乍定门门树，宝塔新襄夜夜灯。

晚菜聊充肉一脔，残林才当饭三升。平生积懒成骄惰，惭愧空房独坐僧。
偈颂七十一首
释了惠（宋代）

拨乱乾坤老贼精，天教化火自焚身。
贼心贼行难磨灭，二月依前是仲春。
桃源行
刘禹锡（唐代）

渔舟何招招，浮在武陵水。
拖纶掷饵信流去，误入桃源行数里。
清源寻尽花绵绵，踏花觅径至洞前。
洞门苍黑烟雾生，暗行数步逢虚明。
俗人毛骨惊仙子，争来致词何至此。
须臾皆破冰雪颜，笑言委曲问人间。
因嗟隐身来种玉，不知人世如风烛。
筵羞石髓劝客餐，灯爇松脂留客宿。
鸡声犬声遥相闻，晓色葱笼开五云。
渔人振衣起出户，满庭无路花纷纷。
翻然恐失乡县处，一息不肯桃源住。
桃花满溪水似镜，尘心如垢洗不去。
仙家一出寻无踪，至今流水山重重。
石颐寺
程九万（宋代）

闻法师来杖锡东，于菟蹭蹬奋雷风。
当时地裂泉随动，一酌清甘万虑空。
次韵盖友
韩淲（宋代）

林外山平远，衰颜落笔难。风声催日晚，云物转霜寒。

京邑九衢盛，江湖千里宽。交游尽诗社，名誉得苏端。
十六晓月
郑孝胥（清代）

鸡待五更能一叫，鹤知夜半不须眠。沈吟送尽西窗月，回首东方白竟天。
诗赠晚学李君
邢仙老（宋代）

丹雄初伏櫃方灵，万里蓬壶第一程。
神室下封添夜火，金砂新浴煉真形。
稚川箧里藏丹诀，鸿宝方中检药名。
既得仙人小龙虎，便寻根本到长生。
咏竹 雪
张玉娘（宋代）

冻雪霏霏堕九皋，竹枝垂地翠旋销。玉龙战退飞鳞甲，青凤翻成白羽毛。

岁晚馀寒知劲节，梦回佳兴讶清标。隔云谁弄柯亭笛，落尽梅花风韵高。
韶美至云安寄诗二首再用诗字韵以寄
王十朋（宋代）

刘郎初自日边归，入峡殷勤寄我诗。大小承天思越绝，后先去国会坤维。

分题应记跳珠夜，送别还思入竹时。千里遥遥共明月，此心无合亦无离。
漱六自句容赴沭阳寄诗与余遥别答之
马春田（清代）

龙潭水接阅江流，百里潮连易溯游。枉渚依芦眠塞雁，凉风吹浪起沙鸥。

好携江左三家笔，去写淮南九月秋。闻有韩山祀韩信，为余沽酒酹名流。
经夫差庙
陈羽（唐代）

姑苏城畔千年木，刻作夫差庙里神。

冠盖寂寥尘满室，不知箫鼓乐何人。
秋晨同淄川毛司马秋九咏。秋蝉
骆宾王（唐代）

九秋行已暮，一枝聊暂安。隐榆非谏楚，噪柳异悲潘。

分形妆薄鬓，镂影饰危冠。自怜疏影断，寒林夕吹寒。
次韵子椿九日登高见怀兼呈君俞相约寻春
李之仪（宋代）

重阳曾记客京埃，江国相逢又七回。感旧只如春梦断，登高未许壮心摧。

方嗟陈迹何时见，底事新诗到眼来。便好扶携披节物，犹胜落木对空罍。
题渊明爱菊图
吴梅卿（宋代）

秋菊由来美，愿言爱者谁。
闻道陶彭泽，嗜彼独孜孜。
嗟嗟兮秋菊，何入渊明思。
我今忽解得，不肯告人知。
题南海柏台甘露赠潘侍御 其一
李攀龙（明代）

绣斧光清瘴海云，行台甘露柏纷纷。九天骢马人争避，五色神羊气不群。

白简风生偏起粟，皂囊秋净总垂文。侍臣岂让东方朔，千载芙蓉奉圣君。
达磨石
方信孺（宋代）

葱岭初无一字传，名山到处即为禅。
只今石上留公案，面壁何须更九年。
诗史吟
邵雍（宋代）

史笔善记事，长于炫其文。
文胜则实丧，徒僧口云云。
诗史善记事，长于造其真。
真胜则华去，非如目纷纷。
天下非一事，天下非一人。
天下非一物，天正非一身。
皇王帝伯时，其人长如存。
百千万亿年，其事长如新。
可以辩庶政，可以齐黎民。
可以述祖考，可以训子孙。
可以尊万乘，可以严三军。
可以进讽谏，可以扬功勋。
可以移风俗，可以厚人伦。
可以美教化，可以和疏亲。
可以正夫妇，可以明君臣。
可以赞天地，可以感鬼神。
规人何切切，诲人何谆谆。
送人何恋恋，赠人何勤勤。
无岁无嘉节，无月无嘉辰。
无时无嘉景，无日无嘉宾。
樽中有美禄，坐上无妖氛。
胸中有美物，心上无埃尘。
忍不用大笔，书安如车轮。
三千有余首，布为天下春。
偈颂一百五十首 其五
释心月（宋代）

连城之璧本无瑕，何事生来便撒沙。跛脚阿师知落处，好冤家有恶冤家。
赠阴梁州诗
荀济（魏晋）

副尉西域返，伏波南海还。坎壈多构难，郁怏少腾迁。

孰云功未立，宁是契不全。直为逢迎寡，良由听受偏。

若人本高绝，芬馥迈兰荃。驱车趋折坂，匡坐酌贪泉。

洗帻岂虚唱，席皮良信然。群醉嫉孤醒，众媸恐独妍。

龙旗翻委郁，鹢轴更回邅。鹍势终横海，鹏力会冲天。

昔余遇知己，一面深千祀。纡人重结袜，辱德逾过市。

诗酒悦风云，琴歌赏桃李。淹留汉水曲，契阔渝川涘。

结绶惟贡公，推名实鲍子。徒然怀伏剑，终无报国士。

高怀不可忘，剑意何能已。已作金兰契，何言云雨别。

咄嗟改容鬓，俄顷弥年岁。海曲穷地表，江源渺天际。

云泥已殊路，暄凉讵同节。柳絮亟如丝，梅花屡成雪。

月落桂阴远，风起萱条结。鹤舞想低昂，鹍弦梦清切。

闻君戍灵关，瓜时犹未还。数泛明月沼，频游向日湾。

金碧应仿佛，轮镜几登攀。复承西归后，将兵出湖口。

经过道路长，往来日月久。玉体何容歇，金浆故应有。

阳台可燕私，章华堪置酒。既弹赵人瑟，复击秦人缶。

缶瑟多奇调，秦赵饶姝妙。得意在双眸，倾城犹一笑。

伯喈恩实早，十杜夭终少。殁等盛姬伤，存同魏车照。

君子笃久要，宿昔盛宾僚。依依集鳞羽，眷着共枝条。

一朝限歧路，万里异波潮。容仪虽眇眇，梦想尚昭昭。

新人不相识，故人讵相忆。杳杳间山川，迢迢阻音息。

各附青云远，讵假排虚力。风月接欢宴，酒醴承颜色。

安知慕俦者，潺潺涕沾轼。仆本不平人，悲愁眉亦嚬。

年来空自老，岁去不知春。未能全体命，于中欲问津。

五噫如适越，十上似游秦。肌肤积霜露，旅力倦风尘。

乌裘日日故，白发朝朝新。人生感意气，相知无富贵。

怀赵实廉颇，思燕唯乐毅。大选咆咻士，广募嫖姚慰。

映月比刀环，瞻星看剑气。郢路一迢远，长楸几歔欷。

渤澥水尚宽，崦嵫日犹未。丈夫志四海，儿女多辞费。

待余济浊河，从君宿清渭。
驾幸太学
李阶（宋代）

天祐斯文赖表章，皇心眷眷事胶庠。享严祖殿回龙驭，德警儒班肃鹭行。

降辇诣祠追四圣，拥经求道举三王。欲知盛美前无古，贤圣相逢在庙堂。
五日同子与子相过公实时公实在告
李攀龙（明代）

空堂隐映石榴殷，花里幽期白昼间。染翰风云随上客，开樽雷雨过西山。

赋成敢避能惊座，酒罢何妨善闭关。况值怀沙千古怨，那堪骑马独醒还。
送徐斯远从施枢帅隆兴
韩淲（宋代）

暮春雨乍歇，新晴绿阴生。啼鸟集幽听，残花惬閒情。

恻怆百虑感，良友倏告行。牵衣坐已久，欲语声不鸣。

东湖波浩荡，孺子名与清。今古信同调，下榻人自惊。

公贫良可疗，我志还当平。临觞毋重辞，公亦为我倾。
偈颂二十五首
释普岩（宋代）

近之不逊，远这则怨。
无义无情，可贵可贱。
一年一度雪深冤。毕交无人是的传。
栅口致喜亭咏怀 其二
刘宗（宋代）

天末凉风吹白云，渐看长昼少炎氛。满庭慈竹秋阴合，夹岸枯荷夜雨闻。

漂泊乡关新避寇，荒唐客梦旧从军。起来极目西山望，故里松楸怅夕曛。
江寺送客
周密（宋代）

送别西风寺，愁添鬓影华。江空回夜汐，岸远涨秋沙。

塔古栖双鹳，樯高立数鸦。临歧一杯酒，回首即天涯。
和谢公定河朔漫成八首
黄庭坚（宋代）

汉时水占十万顷，官寺民居皆浊河。
岂必九渠亡故道，直缘穿凿用功多。
柳梢青 陈宝摩学博空山采萍图
孙荪意（清代）

碎绿交加。幽人一棹，小艇轻划。春水生时，青山画里，闲采萍花。

高吟得句偏佳。凭说是、苕溪若耶。花信风柔，苧罗衫薄，诗意凉些。
对雪
杜甫（唐代）

北雪犯长沙，胡云冷万家。随风且间叶，带雨不成花。

金错囊从罄，银壶酒易赊。无人竭浮蚁，有待至昏鸦。
登石伞峰
杨于陵（唐代）

夙志慕遐峤，偶时叨抚封。幸兹秋成候，得与心期从。

宛在洲渚秋，稍跻林岭重。紫垣感嘉惠，丹壑畅幽踪。

之子绰有裕，结庐枕前峰。亭台互亏蔽，物象分轻浓。

玉伞践危石，苔枝栖古松。登攀逐群彦，息偃惭衰容。

阊阖如可接，灵仙疑暂逢。海帆去的的，霜雁来噰噰。

赫奕护军重，导迎裨将恭。回舟迟新月，鼙鼓迎疏钟。
甘棠遗爱卷为李明府题
叶春及（明代）

凫舄飘飖向碧空，楚天西望楚王宫。峰高白鹤千家雨，峡静黄牛一笛风。

到日泸川迎五马，他年碣石看孤鸿。罗浮万树梅堪折，曾有棠阴满越中。
次韵送胡教论炳文如金陵二首
方回（元代）

治郡愧坐啸，归田服躬耕。
始觉少年误，浪作万里行。
书传极古汲，词艺争先鸣。
岂知老欲死，一事终无成。
之子初游远，物务思经营。
北望中原阔，东视长江倾。
金陵冠盖地，岂无倒屣迎。
心赏少不至，谨无负平生。
蒋香雪招饮莲亭次鲁畹兰韵赠之
赵黻（清代）

轩窗高敞暮春初，镇日清谈真旷如。坐久浑忘新月上，竹声人影共萧疏。
引水行
李群玉（唐代）

一条寒玉走秋泉，引出深萝洞口烟。
十里暗流声不断，行人头上过潺湲。
送史邦直入洛
李俊民（金朝）

肉山南去汗如流，了取公家事便休。征棹不沾瓜蔓水，归装莫待菊花秋。

忙中暂过平嵩阁，别后频登望省楼。若问鹤鸣近消息，翅翎飞不到扬州。
初诞孙贺宾宴集用往岁生男韵 其一
严嵩（明代）

垂老见孙聊自慰，更劳上客为予欢。极知所得多叨幸，况复非才屡进官。

乾坤锡佑嘉祥集，门户关心始愿完。宝轴牙签过万卷，赐书他日要渠看。
雪溪
韩淲（宋代）

冯凌泉石负春山，更著清滩下一湾。唤作雪溪殊不恶，只愁兴尽我空还。
九日与倪宗正祝鸣和登观星台
郑善夫（明代）

秋尽繁阴苦不开，散愁无计一登台。日边阊阖红云动，塞上风沙白鸟来。

秦分正当秋气盛，雁门未见玉音回。百年与尔同羁旅，九日徒歌黄竹哀。
暮春书事 其三
张耒（宋代）

冉冉春将老，迟迟日正长。露花低晓架，风絮集闲堂。

水暖荷争出，杯寒杏已尝。芳菲值穷谷，嗟负少年狂。
论龟鹤莆
贾似道（宋代）

头如蚕嘴肚如琴，两翅啾啾叫不鸣。
识者若逢此促织，这般号作大将军。
用西林旧韵二首 其二
朱熹（宋代）

上疏归来空皂囊，未妨随意宿僧房。旧题岁月那堪数，惭愧平生一瓣香。
病起
沈梅（清代）

支离衾枕岁时迁，强起寻春倍惘然。芳草当门随路直，落花浮水到根圆。

谈空示病同摩诘，采药求仙笑偓佺。稍喜园林风渐暖，新晴恰在夕阳边。
凫山庙二首 其一
练毖（宋代）

仙人丹成去不返，至今庙貌留名山。嗟予俯仰随缰锁，尘土驱驰止汗颜。
游叶乐山山庄 其二
谭大初（明代）

懒从紫陌逐尘红，却爱山庄一水通。药圃三春肥谷雨，杏林六月饱松风。

竹阴深处诗怀逸，酒兴浓时俗虑空。自古鹿门真大隐，年来谁解觅遗踪。
承二公宠和复用元韵 其二
李俊民（金朝）

有客衡从说蓺麻，要教身后见西华。若为养得能言鸭，未解除他引睡蛇。

归去稍知闲气味，荒唐犹种老生涯。眼前浮世凭谁问，独倚东风看落花。
同方景严谒介庵墓
赵蕃（宋代）

又过余干县，来瞻马鬣坟。
侯芭今白首，李汉旧多闻。
采若溪头屋，骑鲸海上云。
生存零落句，三复涕纷纷。
题大涤洞天留题
胡键（宋代）

拔脚红尘到蕊宫，眼前物物是诗筒。
云关左右转九锁，天柱西南边一峰。
正喜斋厨供笋蕨，更寻药圃觅芝芎。
飞仙何在应怜我，指出灵丹绀箬业。
细香轩三首 其三
路铎（金朝）

霜雪青青玉一丛，肯从桃李借薰醲。不知香界何从立，凭仗清风问箨龙。
听九座钝庵禅师端午日外堂说法诗
王迈（宋代）

人在尘中醉玉蒲，师於瓶里泻醍醐。
传来双径清香远，唤起丛森病骨苏。
炳炳毫光争日月，琅琅舌本有江湖。
他年泉下相逢处，解得龙山旧事无。
寄子厚宗侯嘉斋之子
黎民表（明代）

颇忆淮南招隐士，曾题尺牍到沧州。西关明月几回夜，北阙风沧千里秋。

自信蛾眉能绝世，谁吟白雪在高楼。上书一谢金门去，青翰无因共傍舟。
西斋秋日杂书五首
方回（元代）

闲闲闭园门，默默坐书室。
幽幽绝来人，寂寂度长日。
苦桃何绝绝，秋颗压枝密。
桃苦不可食，熟烂未忍摘。
时闻落地声，诗思若有得。
游隐静往反四首 其四
陈造（宋代）

梦觉篝灯曀曀明，碧鸡啼罢欲三更。定知山雨阵头恶，但怪瀑声雷样鸣。
永福邑斋对月
何桂珍（清代）

月色花光绕讼庭，遐方无事户常扃。关山南卫森孤戍，河汉西流带大星。

斯世弈棋千局变，一生醉梦几人醒。长安路共行车远，唧唧秋蛩未忍听。
籐枕诗
张镃（宋代）

为爱江湖细雨声，短篷欹听买随行。
那堪老去便轻软，肯羡珊瑚与夜明。
吊卢殷 其五
孟郊（唐代）

贤人无计较，生苦死徒誇。佗名润子孙，君名润泥沙。

可惜千首文，闪如一朝花。零落难苦言，起坐空惊嗟。
送人出岭 其一
屈大均（明代）

五岭无南据，群星欲北流。天将蛟蜃尽，人以水云留。

烈士年宜暮，先公志定酬。龙云蒸变日，尺寸亦横秋。
再用韵答
赵汝腾（宋代）

当年肮脏厄伊优，身寄枌榆宅尚浮。
芝凤未朌羔屡聘，樯乌将发燕难留。
朝廷终念孔文举，里社回思马少游。
烟雾沧波休健羡，吾侪嫠纬莫忘忧。
试院次韵奉酬赵达夫记室惜春之什 其一
刘弇（宋代）

风酣雨软袅檐丝，端负吾人痛饮师。使者岭梅传信远，王孙芳草怨归迟。

酿成紫府无端梦，开到朱栏第几枝。欲问东君挽流转，颠狂好在曲江诗。
定风波（施枢密席上赋）
辛弃疾（宋代）

春到蓬壶特地晴。神仙队里相公行。翠玉相挨呼小字。须记。笑簪花底是飞琼。

总是倾城来一处。谁妒。谁携歌舞到园亭。柳妒腰肢花妒艳。听看。流莺直是妒歌声。
题后山集后次可正平韵 其二
周孚（宋代）

甚美元非恶，嗟公堕此间。真为四君次，可厌七年闲。

汴泗空千载，晁何仅一班。凄凉大阳履，埋没若河山。
金菊对芙蓉 咏月
赵承光（清代）

皓魄初升，澄晖已降，碧潭龙吐晶毬。想曾逃秦殿，遍照庾楼。

应似此天清晕减，映银涛、万顷光流。夜凉人静，凭高听、长笛韵悠悠。

虽云瑶岛难求。对千峰若雪，仿佛瀛洲。且衔杯独酌，漫赋悲秋。

架有缥缃常课子，又何须、搔首蹰踌。年华暗换，何如团玉，今古长留。
西山杂兴 其一
万邦荣（清代）

无奈中峰未可攀，新泥阻我倚柴关。春深芳草绿千里，云断斜柴红半山。

燕舞蹁跹陂水上，蝶飞出没菜花间。年年风物堪人赏，不道潜消镜里颜。
寄隐士
徐德辉（宋代）

亭深自无暑，苔径复萦纡。
宾客不长到，儿童足可娱。
荷花晴带粉，蒲叶晚凝珠。
与尔城闉隔，兹欢想不殊。
偈颂一百六十首 其六十
释宗杲（宋代）

南泉无过，口能招祸。赵州礼拜，草贼大败。径山不管，结案据款。

文殊普贤，且过一边。
大沽乘轮赴浙寄俞氏女夫妇
郭筠（清代）

流火年时赋《北征》，车轮镗鞳梦难成。波摇银海千层碧，月傍琼霄一点明。

往昔双飞成旧恨，中年百病剩馀生。蓬莱何处求灵药，芟却牢愁霭太清。
军中夜感
张家玉（明代）

惨澹天昏与地荒，西风残月冷沙场。裹尸马革英雄事，纵死终令汗竹香。
木樨庵晓发
曹鉴伦（清代）

晓日穿云起，晴烟带雨收。霜清黄叶落，水浅白鱼游。

客里经三伏，愁中度一秋。故园有残菊，肯为我归留。
车中见新林分别甚盛诗
何逊（南北朝）

金谷宾游盛。
青门冠盖多。
隔林望行幰。
下阪听鸣珂。
于时春未歇。
麦气始清和。
还入平原径。
穷巷可张罗。
武阳寨见村中梅花
彭汝砺（宋代）

茅屋蛮溪路，梅花亦自开。雪深忧思远，风静暗香来。

故国春何似，孤城兴远哉。晚风吹片片，恣意点苍苔。
夏日山居
金朋说（宋代）

时当夏日临，酷暑避无地，
唯对碧岩山，清凉又安逸。
送陈春官惟浚谪漳南
林俊（明代）

发生期老大，飘落任浮沈。到海十年梦，思家一夜心。

小车问字酒，独屋裹眠衾。刚折还臣罪，穹苍属监临。
访王君济
李孝光（元代）

好溪沙渚更停桡，来访仙人王子乔。稚子候门如有喜，故人索子不须招。

门含古树春先到，帘映青山雪未消。老子红颜如昔日，只添白发不相饶。
上汝州郡楼
李益（唐代）

黄昏鼓角似边州，三十年前上此楼。
今日山城对垂泪，伤心不独为悲秋。
同景辅登楼约集少陵句 其一
曹彦约（宋代）

徐步移斑杖，登临意惘然。云霄遗暑湿，楼閤倚山巅。

薄劣惭真隐，虚空不离禅。我生无倚著，自有一山川。
春来
陈棣（宋代）

春来底物最先知，冻蝶痴蜂便欲飞。
好雨应时生地脉，迅雷剖蛰震天威。
光风艳艳翔空阔，和气駸駸发细微。
解道苍苔红药句，令人却忆谢玄晖。
三绝句寄几先 其二
陈渊（宋代）

冷暖平生既自知，是中无病欲谁医。但思寒热从何得，未用长吟谴鬼诗。
落叶一首别诸友客新昌
陈傅良（宋代）

落叶一二数，遥夜忽已午。
百年能几何，望道犹未睹。
清扬得邂能，简易从险阻。
明朝买扁舟，万议付风雨。
新诗话别恨，为我谢酸楚，
苍苍岁后竹，白首见肺腑。
要有不别时，尸居一环堵。
清平乐 题碧梧苍石图 珊瑚网名书题跋卷八
王铉（唐代）

柔肠先断。舟系汾湖岸。别恨离愁秋水漫。写入数行新雁。幽闺兰梦初成。犹将小字呼卿。几点梧桐夜雨，一天霜月砧声。
月轮山
邹方锷（清代）

渺渺江枫漠漠台，珠帘绣柱拂云开。已看十二瑶台近，空说三云铁弩回。

无数烟樯飞鸟外，横空山翠逼人来。振衣却立重回首，下界坳堂只一杯。
太湖吟
葛绍体（宋代）

只饮太湖水，不脍松江鲈。
鲈杂鱼虾腥，水涵天地初。
千里开镜奁，一色包冰壶。
日月递吐吞，蛟龙相蛰舒。
上接河汉高，下连溟渤虚。
中有洞庭山，云气相萦纡。
我来风雪天，修绠汲自如。
一饮尘涴清，再饮浇诗书。
三饮毛发寒，胸次包寰区。
大禹果至神，仿佛来前除。
万古不尽流，禹功常与俱。
送僧归抚州
释正觉（宋代）

不肯云林伴冷凄，疏山归谒矮闍梨。
非枯樁句如明白，会要重来摩伏犀。
吴明卿住白鹿洞寄怀一首
欧大任（明代）

余昔过湓城，严冬滞风雪。望山魂爽飞，泥潦不可越。

石镜思一窥，松门未由谒。将巢庐阜云，空弄蠡湖月。

归来岁十奔，风壤殊楚粤。缅怀白鹿踪，世往声华揭。

榛莽掩精庐，云霞护缃帙。硕儒遗教存，弦歌满岩穴。

有美山阿人，避諠得栖拙。聆涧锵鸣璆，扪崖引藟葛。

身将山泽癯，道以沉冥悦。场藿谢嘉招，烟萝企前哲。

仰止行可跻，独往志孰辍。折麻寄深衷，所思在天末。
水居漫兴 其八
高攀龙（明代）

小阁凭阑莞尔，匡床拥被陶然。夜半人声何处，芦华隔浦渔船。
论语绝句一百首
张九成（宋代）

既是文章可得闻，不应此外尚云云。
如何夫子言天道，肯把文章两处分。
桃源忆故人
程颂万（清代）

帘前几个伤春燕。悄立落红庭院。花外春愁不见。只共烟丝剪。

倩魂吹落桃花片。枝上嫩莺犹啭。编得荑篮侧面。识个人心眼。
相见欢·微云一抹遥峰
纳兰性德（清代）

微云一抹遥峰，冷溶溶，恰与个人清晓画眉同。
红蜡泪，青绫被，水沉浓，却与黄茅野店听西风。
书斋十咏·图书
刘子翚（宋代）

惭非苏子佩，聊置简书间。
尺牍予慵理，何劳汝汗颜。
桃源忆故人
程垓（宋代）

粉霜拂拂凝香砌。酝酿梅花天气。月上小窗如水。冷浸人无寐。

气生可惯闲憔悴。担负新愁不起。消遗夜长无计。只倚熏香睡。
闲斋卧病
常建（唐代）

旬时结阴霖，帘外初白日。斋沐清病容，心魂畏虚室。

闲梅照前户，明镜悲旧质。同袍四五人，何不来问疾。
春帖子词 其五
欧阳修（宋代）

玉殿签声玉漏催，綵花金胜巧先裁。宿云容与朝晖丽，共喜春随曙色来。
东塔
程序（明代）

轩豁前朝寺，凌空塔几层。鸟飞惊夜铎，鱼跃见春灯。

北斗还堪摘，南箕或可凭。老来无暇步，白发愧闲情。
次韵王仲至喜雪御筵
苏轼（宋代）

三军喜气铄飞花，睡起空惊月在沙。
未集骅骝金騕褭，故残鳷鹊玉横斜。
偶还仗内身如寄，尚忆江南酒可赊。
宣劝不多心自醉，强扶衰白拜君嘉。
长相思
王恭（明代）

长相思，相思春复秋，秋风扑帘霜入楼。卷帘见月令人愁，鹤关音信长悠悠。

络纬夜鸣声断续，梧桐萧飒寒棕绿。秦筝独抱咽繁弦，为君弹作相思曲。

相思复相思，思君君不知。愿为鸳与鸯，双飞向天池。

岁岁年年无别离，君不来，长相思。
题梨岭
欧阳詹（唐代）

南北风烟即异方，连峰危栈倚苍苍。

哀猿咽水偏高处，谁不沾衣望故乡。
次韵曹子方运判雪中同游西湖
苏轼（宋代）

词源滟滟波头展，清唱一声岩谷满。未容雪积句先高，岂独湖谷心自远。

云山已作歌眉浅，山下碧流清似眼。樽前侑酒只新诗，何异书鱼餐蠹简。
送杨晦叔提举浙西并寄陈表道
楼钥（宋代）

两两郎星映使星，老人星彩对晶明。
褰帷共喜行畿甸，洗印仍晶就帝城。
五马况当恩始拜，三吴从此政尤清。
便看瑞庆来称寿，同听嵩呼万岁声。
和刘珵西湖十洲 柳汀
舒亶（宋代）

困倚沧波绿却摇，冷烟疏雨共萧条。谁将轻薄娇春态，强拂人头向市桥。
赠平田
康海（明代）

不见平田子，匆匆已二年。再聆绝交论，应笑养生篇。

晴日园花细，春风榭柳悬。不知游乐处，谁是竹林贤。
村学
丘葵（宋代）

矛头淅米末途难，活计僧梳刖屦间。
老去欢悰如泼水，向来愚见欲移山。
身穿犊鼻朝朝冷，眼见蝇头字字艰。
扶病来为村学究，始知穷乏累清间。
正月二十七日
韩淲（宋代）

晨兴启蓬门，绿树有啼莺。山风远远来，墟烟低低横。

水写蔽芾影，岸束湍濑声。春事曾几何，孤花尚含情。
次韵公择雨后
黄庭坚（宋代）

二圣勤民损膳羞，雨馀今见角田秋。碧酒尚堪遮眼醉，红榴不解替人愁。
送喻明仲朝请还台
郭祥正（宋代）

出驰使者星，岁月一何久。巨航始北归，华发已盈首。

读书过五始，满腹藏琼玖。行行赴金阙，朝帝见太母。

乾坤运元气，斟酌须北斗。愿如范文正，上疏发纩黈。

明明纳忠谏，圣作古无有。道行且寄书，慰我穷老叟。
丰乐楼
董嗣杲（宋代）

莺花箫鼓绮罗丛，人在熙和境界中。
海宇三登歌化日，湖山一界醉春风。
水摇层栋青红湿，云锁危梯粉黛窗。
十里掌平都掩尽，有谁曾纪建楼功。
山居杂诗九十首 其四十二
曹勋（宋代）

骎骎随日老，宁能问分阴。波流固自远，云在初无心。

鸟声惊幽思，风徐快冲襟。马卿苦病多，中怀天莫忱。
曲江
章碣（唐代）

日照香尘逐马蹄，风吹浪溅几回堤。无穷罗绮填花径，

大半笙歌占麦畦。落絮却笼他树白，娇莺更学别禽啼。

只缘频燕蓬洲客，引得游人去似迷。
感秋三绝
张耒（宋代）

秋思乡愁两苦辛，每临西北望秋云。
此生更老情终在，谁为寄声千里人。
镇远舟行
彭始奋（清代）

秋阴望不极，村落夕阳生。霜叶偶然积，沙鸥无故惊。

烟消山渐出，江狭水难平。共喜武陵近，乘流堪夜行。
再次韵呈林子长郎中二首 其二
陈造（宋代）

三叹熟君朱弦音，可但文价高儒林。课闻安仁最花县，车想召伯驻棠阴。

诗坛自昔隐一敌，意匠超忽陵高深。补衮活国要次第，向来子牟魏阙心。
长至前一日同人集睫巢草堂作
李锴（清代）

坚冰凝冻华，序届穷阴后。严威蛰群动，朔风吹万有。

野老狎鸡栖，亲知等箕斗。挈瓶胶故知，谁能易其守。

郊鸡期断尾，野马辞络口。匠石徒有心，沟断终焉取。

诸君毓琳琅，相识各已久。椒兰臭不移，欢焉此携手。

城边霜鸟下，天际孤云走。乾坤回浩荡，兹会亦云偶。

吾生迫化迁，倏忽及衰朽。昔为巢中雏，今作堂上叟。

浅抱迷达观，含悲泣刍狗。北陆极寒曦，微荑震枯柳。

复姤理自然，私心重回首。
答友人书寄
石沆（明代）

自笑年来休未休，空劳梦语说虚舟。
尘埃未脱饥寒累，稼穑宁忘水旱忧。
难道琴书间北牖，也曾风雨事西畴。
余生只不填沟壑，此外分毫无所求。
题丈人观道院壁
陆游（宋代）

断香浮月磬声残，木影如龙布石坛。
偶驾青鸾尘世窄，闲吹玉笛洞天寒。
奇香满院晨炊药，异气穿岩夜浴丹。
却笑飞仙未忘俗，金貂犹著侍中冠。
送袁太祝衢婺巡覆（同用山字）
权德舆（唐代）

校缗税亩不妨闲，清兴自随鱼鸟间。

知君此去足佳句，路出桐溪千万山。
南歌子·新开池戏作
辛弃疾（宋代）

散发披襟处，浮瓜沉李杯。涓涓流水细侵阶。凿个池儿，唤个月儿来。
画栋频摇动，红蕖尽倒开。斗匀红粉照香腮。有个人儿，把做镜儿猜。
汉敦煌太守斐岑碑
钱仪吉（清代）

勒燕然铭号良史，缉熙纳麓皆谀词。裴公纪文独尚质，四郡蠲害乃立祠。

阳嘉元嘉数败衄，中间一捷诚出奇。郡兵办贼尤大善，何取虎符纷雨驰。

陈忠议屯策屡效，山公名言远可思。镌功不假长史记，考古谁拾章怀遗。

伊吾二石此其一，唐碑亦是汉碣为。不逢姜确天所佑，埋沙晚出隆厜㕒。

遇岳将军幕府致，遭裘侍郎天下知。张君宝此镇行箧，六月悬壁哦新诗。

曹君为言佳本鲜，亲见岩屋鸣毡椎。风高地冷行迹绝，墨浆冻结入饥疲。

十日一纸始完好，不尔描画从相欺。细论俗体误跟肘，激赏古翠蟠虬螭。

午窗徘徊暑气却，远想雪落天西陲。
寓严陵学和邓学录相留之韵
陈淳（宋代）

道为贤侯讲泮宫，渊源程子及周翁。
路开正脉同归极，川障狂澜浪驾空。
珍重前廊浑气合，督提后进要心通。
圣门相与从容入，矩步规行不用匆。
题陈毅甫家壁
戴复古（宋代）

朱门金叵罗，九醖葡萄春。
酌贵不酌贱，酌富不酌贫。
君家破茅屋，飘摇河水滨。
中有一樽渌，醉尽天下人。
鸿鹄诗
王安礼（宋代）

鸿鹄慕稻粱，日夜疑罝罘。蜻蛉善蜚翔，不为食饮留。

胶丝竹竿善，童子与我仇。出处或类此，明明君子羞。

近世喜高论，罔知道沉浮。朵颐非吉人，赴海岂善谋。

万事固有理，彼哉宁易求。爱子智虑明，吾言非暗投。
生查子
毛奇龄（清代）

绿柰匝茱幮，皂角穿萝屋。犀槅钉明螺，眼底分朝旭。

沅浦长，淇水曲。处处难追逐。欲见有何由，簳蜡成红烛。
送韩援赴阙
田锡（宋代）

逢君南浦落花时，送君南浦草离离。
离魂自与白云断，两桨去时乘夕晖。
昔时汉家称八使，登车便有澄清意。
吾皇宵旰念黎民，歌咏皇华遣使臣。
昭文馆殿选学士，巡抚使名名号新。
二人分得淮南道，人自日边来既早。
敷宣朝旨达君恩，淮阳父老私有言。
言逢太平歌且舞，利病达聪皆悉闻。
我昔南宫与西掖，后来谪宦为迁客。
庆泽量移往单州，长淮涂次泊孤舟。
昌黎工部未相识，一见怡然如旧游。
诗酒论交各相许，何如李白杜工部。
海上往来将月余，烟波寄诗兼寄书。
书里情深若江汉，诗中意重若琼琚。
今说归京忍轻别，别夜波光荡明月。
若到朝迁话鄙夫，为说子牟心恋阙。
阙下交游忆者谁，翰林苏毕韩损之。
凭君与达相思意，梦向金銮欵北扉。
辛未三月于旧基筑室数楹落成赋此四首 其二
金武祥（清代）

回思旧事感沧桑，辛苦艰难十载尝。未遂万间成广厦，且从千里慰高堂。

谋深菽水经营早，话到田园意味长。何日三湘放归棹，团圞一室快称觞。
咏史诗。滹沱河
胡曾（唐代）

光武经营业未兴，王郎兵革正凭陵。

须知后汉功臣力，不及滹沱一片冰。
拟寒山拾得二十首 其十六
王安石（宋代）

打贼贼恐怖，看客客喜欢。亦有客是贼，切莫受伊谩。

乐哉贫儿家，无事役心肝。既无贼可打，岂有客须看。
殷洗马诞子值今上登极日
李攀龙（明代）

词臣三命侍经筵，圣主龙飞蓟北天。珠借星辰堪并出，弧随日北更新悬。

一毛深照衔图夜，千里长怀托乘年。共讶玉堂分气色，兼城重喜得蓝田。
五彩结同心 其一 贺鹤问次韵
吴绮（清代）

髯苏较懒，小杜怜痴，盈盈入画枯槎。谁访山阴雪，如卿者、才调浊世称佳。

水嬉湖畔寻芳去，清狂甚、碧楼红牙。谁知道琼霜夜杵，裁成并蒂兰葩。

浅笑九枝灯下，看神仙伴侣扇掩鸾纱。赌茗书多，典裘杯热，管领一代风华。

遥怜丹就玄霜日，宁数勾漏云沙。且受用、青山罨画，洞中万树桃花。
渔阳将
张籍（唐代）

塞深沙草白，都护领燕兵。放火烧奚帐，分旗筑汉城。

下营看岭势，寻雪觉人行。更向桑干北，擒生问碛名。
庵东窗雨霁月出梅花影见窗上
张耒（宋代）

山头冷月出，射我幽窗明。
屋东有新梅，寒影交疏棂。
暗香不可有，彷佛认繁英。
耿耿终无言，依依如有情。
怳疑姑射真，仙驭下我庭。
姮娥晓西去，满树晨霜清。
寄题陈良臣颐轩四首
刘子翚（宋代）

道醇泮宫识面，德润梓里知名。
相从固应未晚，畏君难弟难兄。
次韵和滑州梅龙图寒食溪园
韩琦（宋代）

溪园高致此非遐，请为公陈众所誇。一境熙台跻旧俗，万民和气入新花。

流芳只有人思召，行乐何须坐有车。不独清明资胜会，四时风月惬诗家。
乙酉四月二日与蒋桂轩伯仲诸友同泛震泽大小
杨维桢（元代）

江国春归夏云孟，十日五日风雨横。
具区摆阖浪如山，吴儿善雨并敢榜。
今朝气候昨不同，湖头无雨兼无风。
小施祠前棹讴发，楼船下水如游龙。
大雷不动小雷伏，银海空青光夺目。
鱼龙百怪暂祓除，平展轻绡三百幅。
牙樯五两空中举，陈渎村中过挝鼓。
烧笋既憩彭城湾，采莼复渡杨家浦。
中流飓发占莫徭，须臾鲸浪吼蒲牢。
长年捩柁称好手，小腰失箸生寒毛。
蒋家二仲素奇士，更有登高羊叔子。
老崖铁笛上青云，玉龙穿空卷秋水。
船头可奈风水何，拔剑拟斫生蛟鼍。
人生哀乐固相半，神灵涉意毋过多。
鸱夷入海人不识，渔媪渔王配寒食。
乡里小儿舞竹枝，乞与神童舞铜狄。
我闻洞庭之峰其橘大如斗，剖而食之见奕叟。
弱水不隔天表流，独我胡为牛马走？五湖挂席从此首。
赋得夜雨滴空阶送魏秀才
杨衡（唐代）

委檐方滴滴，沾红复洒绿。醉听乍朦胧，愁闻多断续。

始兼泉向细，稍杂更声促。百虑自萦心，况有人如玉。
庭前植稻苗赞
湛方生（魏晋）

茜茜嘉苗，离离阶侧。弱叶繁蔚，圆株疏植。清流津根，轻露濯色。
谢简夫太博惠茶
韦骧（宋代）

越岭掇春英，淮城惠不轻。一杯分爽气，千里想高情。

啜与幽人共，烹宜庶子清。挥毫答珍贶，还愧玉川名。
咏怀 其十七
屈大均（明代）

少年学神仙，披发罗浮戏。麻姑爱玉颜，为作芙蓉髻。

簪以明月珠，拂以红罗帨。吹笛东南峰，紫鸾来嘒嘒。

欢娱曾几时，人世苦流离。君为空中云，我为机上丝。

将丝系浮云，缠绵安可期。悠悠望蓬山，终古长相思。
锦阳川 其二
高瑾（唐代）

黄昏留宿在茅亭，天上明河淡几星。穿竹过窗声滴沥，石泉一夜枕边听。
东园八咏 其二 丛桂庭
孙承恩（明代）

中庭何所有，丹桂俨成行。朝露浥华滋，秋风吹古香。

名门擅今昔，毓秀非寻常。会多青云侣，远绍燕山芳。
送楷维那
释普度（宋代）

辊底怒涛千丈雪，转空明月一天秋。
赠行莫道□□窖，历历君家拄杖头。
声声慢·衡门养浩
刘志渊（金朝）

衡门养浩，匮玉藏辉，营营守拙忘机。手握乾坤，身生万化维持。气滚三田日日，斡一渠、流转时时。百骸理，显琼浆止渴，玉液充饥。浴出元神妙体，契圆成，了了动静熙熙。不没不生，虚界体段无疵。卓尔惺惺独立，傲空空、实际无为。乐真趣，显德风远扇，道纪高提。
咏蝶
樊铎（明代）

每从花底见，燕雀共翻飞。乘露酣春色，迎风舞綵衣。

枝头常独宿，雨里不曾稀。篱落凋伤尽，残魂何处依。
闻昔岭事哭奠理斋四兄 其一
孙天宁（清代）

欃枪纷芒未扫除，军书旁午敢宁居。风尘出塞心偏壮，雪岭当关粟广储。

行役不堪陟屺岵，论功还冀改门闾。回头欲问从前事，不若逍遥赋子虚。
病起
吴炳（元代）

人生百年间，往往如过客。吾生未六十，须发早已白。

自持岁寒心，谬比松与柏。卫生乏良药，疾病日侵迫。

天运苟未穷，流年岂终厄。依然冰雪姿，苍苍见颜色。
夜虫
张方平（宋代）

庭户閒扃月，草根寒带霜。时方感摇落，尔更助悲凉。

漏版敲孤馆，灯青背曲房。向晨转哀急，几断旅人肠。
绝命词
徐应镳（宋代）

二男并二女，随我上梯云。
烈士甘焚死，丹心照紫雯。
临江仙·忆醉三山芳树下
辛弃疾（宋代）

忆醉三山芳树下，几层风韵忘怀。黄金颜色五花开。味如庐橘熟。贵似荔枝来。闻道商山馀四老，橘中自酿秋醅。试呼名品细推排。重重香腑脏，偏殢圣贤杯。
奉贺阳城郡王太夫人恩命加邓国太夫人
杜甫（唐代）

卫幕衔恩重，潘舆送喜频。济时瞻上将，锡号戴慈亲。

富贵当如此，尊荣迈等伦。郡依封土旧，国与大名新。

紫诰鸾回纸，清朝燕贺人。远传冬笋味，更觉彩衣春。

奕叶班姑史，芬芳孟母邻。义方兼有训，词翰两如神。

委曲承颜体，鶱飞报主身。可怜忠与孝，双美画骐驎。
拟玉台体七首 领边绣
欧阳修（宋代）

双鸳刺绣领，粲烂五文章。暂近已复远，犹持歌扇障。
饯乡守宋监丞二首
刘克庄（宋代）

牛屋渔矶在履封，晚将身世托春风。
荒原拾穗谁怜我，小队寻花屡屈公。
耄有须眉如盖老，衰无歌诵美文翁。
明时各遂飞潜性，去矣鞭鸾碧落中。
书与士瞻上人十首
仇远（元代）

难得心交左伯桃，亦无善相九方臯。
而今贱子多儒误，自古山人索价高。
众雀岂能知鹄志，一鸡何足用牛刀。
独醒独醉俱堪乐，妙理依然有濁醪。
折桂令·客窗清明
乔吉（元代）

风风雨雨梨花，窄索帘栊，巧小窗纱。甚情绪灯前，客怀枕畔，心事天涯。三千丈清愁鬓发，五十年春梦繁华。蓦见人家，杨柳分烟，扶上檐牙。
金陵十二钗正册——史湘云
曹雪芹（清代）

富贵又何为？襁褓之间父母违。
展眼吊斜辉，湘江水逝楚云飞。
题县八景 其一 金鸡春晓
卢宅仁（明代）

吾邑开辟来，金冈有灵鸟。羽仪亦以雄，形胜未云小。

一声绥水春，万家天地晓。濂溪讲道区，文明实兹肇。
浣溪沙·握手河桥柳似金
薛昭蕴（唐代）

握手河桥柳似金；蜂须轻惹百花心，蕙风兰思寄清琴。
意满便同春水满，情深还似酒杯深，楚烟湘月两沈沈。
梅花七绝
陈师道（宋代）

清寒池馆静无尘，岁岁相逢似故人。
任遣墙头疑似雪，欲教园主早知春。
睡觉
胡友梅（清代）

清簟晚睡觉，啼鸟喧我屋。出门看夕阳，冥色在修竹。

山空寂无看，懒云已早宿。萧萧天气凉，随意坐苔绿。

堕地铿有声，幽林松子熟。
江上秋感
房元龙（宋代）

淘尽英雄气未平，西风触绪倍心惊。愁人发涌三千丈，国士胸吞十万兵。

杜老裁诗多慷慨，祖生击楫自纵横。芙蓉摇落哀鸿切，无那滔滔日夜声。
偈颂七十八首
释正觉（宋代）

同中有异，功亡就位。
异中有同，在位借功。
一步密移玄路转，全身放下劫壶空。
隐隐密密，玲玲珑龙。
记取深云须变豹，自然死水不藏龙。
中梁山寺
文同（宋代）

上方梯磴绕岩头，谁就孤高更起楼。
直望汉江三百里，一条如线下洋州。
题帷幄元勋册八首
胡应麟（明代）

平明阊阖露华晞，六服怀琛候紫薇。岛虏行成祈北面，蕃臣重紫到西飞。

清风绝塞尘沙净，赤日扶桑燧火微。从此禦戎传庙略，上公横玉赞垂衣。
吴渔山横山晴霭图
姚燮（清代）

群生遁蛰元冥肃，手足严寒起皲瘃。朔风一夕雪花大，千里关山失秋绿。

晓来凭櫩望城郭，城影荒荒匝枯木。人烟凄冷断衢屋，跳舞鸧鸮驰犴𤞞。

烹茶饱藷耐岑独，忽遘新图洗愁目。横山万仞削苍玉，妙以天然得回复。

泼墨皆骨笔无肉，捏絮团麻铁钉簇。二华三峡子午谷，石门可斧地可缩。

还于沈着见深郁，鸾背真灵晓梳沐。吴江烟花楚湘竹，剪碎春痕变新缛。

蛇蟠细路窈且曲，僧舍渔庄匝林麓。散之纷碎聚成局，繁简随机气韵足。

我闻墨井宗大痴，眇视馀子皆鹿鹿。今之所罕古所独，令我胸怀动清穆。

丙戌仲秋始画此，十日能成叹其速。当时天海剧清霁，恨未南窗共醽醁。

诗成袖手更遐瞩，凋槭楼台冻云簇。孤鸿飞飞下黄槲，黯黯平湖散饥鹜。

动我画兴难摸捉，且仿倪迂写长幅。
幻花八咏用张鹏翀韵 其三 风花
弘历（清代）

宋玉兰台品藻台，雄雌辨后探花回。迷漫解使千峰暗，荏苒何曾镇日开。

五里张公称意作，旬馀列子满身来。陆游诗本不经读，欲笑南华未是才。
大梁行
唐尧客（唐代）

客有成都来，为我弹鸣琴。前弹别鹤操，后奏大梁吟。

大梁伤客情，荒台对古城。版筑有陈迹，歌吹无遗声。

雄哉魏公子，畴日好罗英。秀士三千人，煌煌列众星。

金槌夺晋鄙，白刃刎侯嬴。邯郸救赵北，函谷走秦兵。

君子荣且昧，忠信莫之明。间谍忽来及，雄图靡克成。

千龄万化尽，但见汴水清。旧国多孤垒，夷门荆棘生。

苍梧彩云没，湘浦绿池平。闻有东山去，萧萧班马鸣。

河洲搴宿莽，日夕泪沾缨。因之唁公子，慷慨此歌行。
将去郡席上呈同僚
元绛（宋代）

在官七百二十日，只为台州不为身。
民事勤劳心力尽，世涂忧为鬓华新。
离筵欲醉樽前月，美景难留洞口春。
他日相逢应更好，诸君皆是眼中人。
怀江南同志
许浑（唐代）

南国别经年，云晴波接天。蒲深鸂鶒戏，花暖鹧鸪眠。

竹暗湘妃庙，枫阴楚客船。唯应洞庭月，万里共婵娟。
寓兴十首
张至龙（宋代）

迟月上深夜，新蟾不终夕。
何如月圆时，通宵照无极。
八月七日被命上会稽沿途所历拙於省记为韵语
魏了翁（宋代）

篾帆松艇趁潮生，隔岸平畴唤得譍。
上到渡头失欢喜，泥行十里是西兴。
泛舟
张仲深（元代）

出门看青山，迓此千里客。东皋载我舟，摇摇入州郭。

日暮江流长，坐永天宇阔。悠然增伟观，变化何倏忽。

云度山尾青，雨洒江面白。神工不可测，片月水中发。
群玉山
董居谊（宋代）

石刻嘉名岁月多，苔封藓蠹欲消磨。
天成有景无人问，不著新亭奈尔何。
渔家傲·听说娑婆无量苦
梵琦（元代）

听说娑婆无量苦。风前陡觉双眉竖。贪欲如狼嗔猛虎。魔军主。张弓架箭痴男女。日月往来寒又暑。乾坤开合晴还雨。白骨茫茫销作土。嗟今古。何人踏着无生路。
赠王敦素兼简正平
释德洪（宋代）

空山无人舟壑移，坐看香烧行篆畦。兄弟华轩肯过我，堕甑与帚生光辉。

著屐登山亦不恶，携被假宿良幽期。灯前绿发映玉颊，风流未数崔宗之。

夜谈词辩出神骏，顿尘赤兔真权奇。我欲置君帅河朔，军前千骑红妆随。

望云题诗付横槊，玉带锦袍英特姿。又欲置君玉堂卧，雾窗棐几春昼迟。

醉中草制敏风雨，诸公堵立相嗟咨。微吟拥鼻笑不语，恐未免尔无多辞。

为君张灯扫东壁，他日重来读此诗。
有感十首
吴芾（宋代）

河山关塞一万里，文武衣冠二百年。
四海萧条宫殿去，无人解道取幽燕。
淮阴行五首 其二
刘禹锡（唐代）

今日转船头，金乌指西北。烟波与春草，千里同一色。
再次韵兼简履中南玉三首
黄庭坚（宋代）

江津道人心源清，不系虚舟尽日横。
道机禅观转万物，文采风流被诸生。
与世浮沈惟酒可，随人忧乐以诗鸣。
江头一醉岂易得，事如浮云多变更。
古隘口
马维翰（清代）

兹行春未半，桃李旋成蹊。番夷亦耕作，两牛扶一犁。

渐入古隘口，微雪风凄凄。窄磴上不已，似欲穷天倪。

深厓壁如削，直下流青溪。唐人设关处，湮没无由跻。

累累碎石明，隐隐哀猿啼。勉旃率先路，夕日方平西。
吾生
释文珦（宋代）

吾生少壮时，穷力在经教。
一心融万境，颇亦能致效。
老来更脱略，山水随所乐，
今成信手棋，胜不复校。
西湖
葛一龙（明代）

黛写残山带郭遥，镜浮新水不通潮。
堤边绁马客投寺，花里唱歌船过桥。
红粉年年化香土，春风处处长兰苕。
湖心亭子湖心月，醉与何人度此宵。